Ke holetse polasing e ’ngoe e Queensland, Australia ’me lapeng re ne re sa rate bolumeli. Kaha re ne re lula hole le toropo, re ne re sa kopane le batho hangata, kahoo lelapa leso e ne e le lona feela le haufi le ’na. Ke ile ka batla ho tseba ka Molimo ha ke le lilemo li ka bang 12. Ka rapela eaba ke kopa Molimo hore a nthuse ke mo tsebe. Hamorao ke ile ka fumana mosebetsi toropong ea Adelaide, karolong e ka Boroa ea Australia. Ha ke le lilemo li 21, ke ile ka kopana le Pamela ha ke etetse Sydney eaba o mpolella ka mokhatlo o mong oa bolumeli oa Mabrithani a neng a lumela hore a tsoa lesikeng la Baiseraele. Mokhatlo ona o lumela hore o tsoa lesikeng la meloko e leshome ea Baiseraele e neng e le ka leboea e ileng ea isoa kholehong lilemong tsa bo800 pele ho mehla ea Kreste. Ha ke khutlela Adelaide, ke ile ka bolella mosebetsi-’moho le ’na ka taba ena ’me eena o ne a se a ithuta Bibele le Lipaki. Ka mor’a ho bua le eena lihora tse seng kae ka bolumeli ba Lipaki Tsa Jehova, ke ile ka utloa eka thapelo ea ka e arabetsoe. Ke ile ka ithuta ka Jehova le ka ’Muso oa hae. Ke ne ke fumane “perela . . . e theko e phahameng.”​—Mat. 13:​45, 46.